T staan vir Tee (Toeka-Tokkel se April-uitdaging > my alfabet van dankbaarheid) | Tannie Frannie
T staan vir Tee (Toeka-Tokkel se April-uitdaging > my alfabet van dankbaarheid)
In die dae van my jonkheid was dit die toppunt van sofistikasie om te rook. Toe my karakter in ʼn verhoogproduksie ʼn sigaret moes aansteek, was my doppie geklink. (Ja, ons het orals gerook! In vliegtuie, busse, treine, op kantoor, by die huis, in die flieks en op die verhoog.) Dit was nie lank nie, toe koop ek my eie pakkie sigarette: so ʼn stylvolle goue pakkie waarvan die dekseltjie heeltemal oopgeslaan het. Op ʼn stadium was my verbruik 19,5 sigarette per dag (statisties gesproke, dis nou nie asof ek elke dag ʼn halwe sigaret doodgedruk en vir môre gebêre het nie).
Lank voor die drakoniese maatreëls waarmee die arme twakverslaafdes deesdae te kampe het, het ek egter besef dit kon nie so aangaan nie. Dit het my tien jaar gevat om die gewoonte finaal af te sweer. Dit was soos ʼn liefdesteleurstelling: eers dink jy dag en nag aan jou verlore geliefde, later besef jy skielik: “Haai – ek het gister laas aan … gedink” en nog later gaan daar ʼn week/maand/jaar sonder verlange verby. Tog geniet ek dit vandag nog om skelmpies diep in te asem as ek verby ʼn rookarea loop.
Sonder die wonderlike troos van ʼn koppie tee sou ek dit nooit reggekry het om op te hou rook nie. Ja, ek het een verslawing vir ʼn ander verruil, maar hierdie een is ten minste sosiaal aanvaarbaar.
13 thoughts on “T staan vir Tee (Toeka-Tokkel se April-uitdaging > my alfabet van dankbaarheid)”
April 24, 2016 om 3:53 nm
Jy’s reg, toe ons jonk was het almal gerook, net waar ons wou. Dis verkriklik -as ek nou daaraan dink, word ek skoon naar. Ek het ter wille van gesondheidsredes opgehou rook; net eendag die pakkie neergesit en nooit weer gerook nie, maar dit was nie maklik nie en ek drink nie eens tee (of iets sterkers) wat my kon uithelp nie. Ons moes mal gewees het om ooit te begin.
April 24, 2016 om 8:12 nm
Ek het nog altyd gedink die beste manier om op te hou rook, is om nooit te begin nie. Groot wilskrag wat jy uitgeoefen het!
April 25, 2016 om 4:31 vm
Ja maar dit het letterlik jare gevat om geestelik oor die gewoonte kom. Nou gooi ek my speelgoed uit my kot as iemand in my huis of te naby aan die deur / venster rook.
April 25, 2016 om 5:11 vm
O sooo – jy is nou wat my steeds-rokende vriendin ‘n “rook-nazi” noem?
April 25, 2016 om 5:21 vm
Net so! haha
April 24, 2016 om 5:48 nm
Ai ek is jammer. Ek het egter hier eers besef hoe dit ander mense kan benadeel Alles ruik na rook … sug… ook nie eers vars rook nie
April 25, 2016 om 7:28 vm
Ek het nooit gerook nie. My pa was egter n strawwe roker so alles het na rook geruik sonder dat ek dit besef het. Toe ek op my eie bly het ek besef hoe sleg rook is. Ek het wel probeer omdat dit mos in die mode was toentertyd. Ek het net nooit regtig daarvan gehou nie.Gelukkig het ek nou vriendinne wat wel gerook het maar nie meer dit doen nie. Ek dink dit moet baie swaar of moeilik wees om dit te los as jy dit jare gedoen het.
Terug pieng: Blogging from A-Z: Letter U – I scrap 2
April 25, 2016 om 11:45 vm
My ouers het soos skoorstene gerook en ek moes van kleinsaf dit inasem.Ek het dit sooo gehaat,dat ek vandag nog woedend raak as ek rook ruik!
April 25, 2016 om 12:50 nm
Mens kan nie glo julle het byna ORAL gerook nie. Selfs in hospitale
April 25, 2016 om 6:56 nm
‘n Kettingroker het eendag sonder sy sigaret by die werk ingestap…. op ons vraag waar is jou sigaret sê hy hy rook nie meer nie. Ons het hom uitgelag. Later die dag wou ek by hom weet hoe kry hy dit reg om nie meer te rook nie. Jy vertel net vir jouself jy rook nie meer nie was sy antwoord. Net daar besluit ek as hy dit kan doen kan ek ook. Ek het dertig sigarette ‘n dag gerook. Dit het sowaar gewerk. Wanneer ek uit gewoonte my laai ooptrek om ‘n sigaret aan te steek het ek vir myself geseê “Jy rook nie meer nie.” Dit het so twee weke gevat toe is ek vry.
April 26, 2016 om 5:34 vm
Dis nou bewonderenswaardig! Dit verstom my om te lees dat heelwat van ons bloggers hervormde rokers is! Die metode van ophou wat jy hier beskryf, is ‘n tegniek waarin ons op kantoor opleiding gekry het: “affirmations”. Wens ek het dit destyds geken, dan het ek dalk minder as tien jaar gevat om op te hou :0)
April 26, 2016 om 6:33 vm
Omdat beide ek en my man op die manier opgehou het verstom dit my as ander dit so moeilik vind. My een dogter en haar man het ook net so opgehou terwyl my ander dogter…. juis die gesondheidsbewuste een al vir jare sonder sukses probeer. Mooi dag vir jou Frannie!!